JKN ลุยเพิ่มฐานผู้ชมรายการข่าว ขยายแพลตฟอร์มสู่เว็บไซต์ออนไลน์ 24 ชม.
JKN ลุยเพิ่มฐานผู้ชมรายการข่าว ขยายแพลตฟอร์มสู่เว็บไซต์ออนไลน์ 24 ชม. 
JKN ลุยเพิ่มฐานผู้ชมรายการข่าว ขยายแพลตฟอร์มสู่เว็บไซต์ออนไลน์ 24 ชม.
6 ม.ค. 2563

นางสาวสโรชา พรอุดมศักดิ์ กรรมการผู้จัดการ บริษัท เจเคเอ็นนิวส์ จำกัด บริษัทย่อยในเครือ บริษัท เจเคเอ็น โกลบอล มีเดีย จำกัด (มหาชน) หรือ JKN เปิดเผยว่า บริษัทต้องการขยายฐานกลุ่มผู้ชมรายการข่าวให้ครอบคลุมมากขึ้น ภายใต้แนวคิด ช่องข่าวเศรษฐกิจ ช่องใหม่ของคุณ โดยจะรุกขยายเข้าสู่แพลตฟอร์ม OTT ที่เปิดให้ผู้ชมที่ต้องการติดตามข่าวเศรษฐกิจสามารถรับชมรายการข่าวสารจากสถานีข่าว JKN-CNBC ได้ตลอด 24 ชั่วโมง ผ่านช่องทาง www.jkncnbc.com ซึ่งจะเริ่มออกอากาศวันแรกในวันที่ 6 ม.ค.63
ทั้งนี้ JKN-CNBC จะนำ 3 รายการข่าวสุดฮิตเป็นที่ชื่นชอบของผู้ชมได้แก่ รายการ Squawk Box ซึ่งเป็นรายการ Flagship ของ CNBC ที่ได้รับการยอมรับจากผู้ชมทั่วโลกว่าเป็นแหล่งข้อมูลที่แม่นยำและน่าเชื่อถือ กลับมาถ่ายทอดสดผ่านระบบออนไลน์ (Live Streaming) ในวันจันทร์-ศุกร์ เวลา 09.30-10.30 น., รายการ Power Lunch รายการที่จะติดความเคลื่อนไหวของเศรษฐกิจภาคเช้าและมุมมองทิศทางตลาดการลงทุนภาคบ่าย ซึ่งจะถ่ายทอดสดในวันจันทร์-ศุกร์ เวลา 11.30-12.30 น. และรายการ Street Signs รายการสรุปสภาวะการซื้อขายตลอดวัน และมุมมองทิศทางของตลาดทุนในวันรุ่งขึ้น ออกอากาศทุกวันจันทร์-ศุกร์ เวลา 16.00-17.00 น. อีกทั้งยังอัดแน่นด้วยรายการอื่นๆที่ผลิตโดย JKN-CNBC รวมถึงรายการสารคดีชั้นนำระดับโลก เพื่อตอกย้ำให้ JKN-CNBC เป็นสถานีข่าวสารเศรษฐกิจ การเงิน การลงทุน ตลอด 24 ชั่วโมง
“เราต้องการขยายฐานกลุ่มผู้ชมที่ต้องการรับชมข่าวสารด้านเศรษฐกิจการเงินการลงทุน ให้สามารถรับชมรายการยอดฮิตของ JKN-CNBC ได้ตลอด 24 ชั่วโมง ไม่ว่าจะอยู่มุมไหนของโลก ก็จะสามารถรับชมรายการได้ตลอด บริษัทฯจึงขยายช่องทางการออกอากาศผ่านเว็บไซต์เพื่อนำเสนอคอนเทนต์ดีๆ และสามารถอัพเดตข่าวสาร เพื่อเติมเต็มความรู้คู่สาระ โดยสามารถนำมาใช้เป็นองค์ความรู้และเป็นข้อมูลในการวางแผนการเงินการลงทุนได้สะดวกยิ่งขึ้น” นางสาวสโรชา กล่าว
นอกจากนี้ บริษัทอยู่ระหว่างพัฒนาแอพพลิเคชั่น JKN-CNBC เพื่อให้ผู้ชมสามารถรับชมรายการข่าว และรายการต่างๆของ JKN-CNBC ผ่านโทรศัพท์มือถือและแท็บเล็ต ได้ทั้งเรียลไทม์ และดูรายการย้อนหลัง ซึ่งแอพพลิเคชั่นดังกล่าวจะเปิดตัวในเดือน มี.ค.นี้  สามารถดาวน์โหลดได้ทั้งในระบบ Android และ iOS
พร้อมกันนี้ บริษัทยังมีแผนต่อยอดสู่การเป็นสถานีข่าวเศรษฐกิจ การเงิน และการลงทุน ชั้นนำของประเทศไทย โดยจะจัดงาน Wealth Expo by JKN-CNBC  ซึ่งเป็นงานมหกรรมที่รวมสุดยอดความรู้ และผลิตภัณฑ์การเงินการลงทุน ที่จะเกิดขึ้นในช่วงไตรมาส 3/63 ซึ่งภายในงานจะเป็นแหล่งข้อมูลความรู้ครอบคลุมทั้ง 5 หมวดหมู่ที่จะเสริมสร้างความมั่งคั่งให้กับผู้ลงทุน ไม่ว่าจะเป็นด้านการเงิน สุขภาพ เทคโนโลยี การท่องเที่ยว และธุรกิจสื่อต่างๆ
 
 